FI Euroopan unionin virallinen lehti CE 84/164

(2004/C 84 E/0202)

KIRJALLINEN KYSYMYS E-0122/04

esittäjä(t): Toine Manders (ELDR) komissiolle

(26. tammikuuta 2004)

Aihe: Euroopan kaupallisten jalkapalloseurojen velkataakka

Saksalaisen Kicker-aikakausilehden tutkimuksesta käy ilmi, että Euroopan kaupalliset jalkapalloseurat ovat joutuneet hankaluuksiin peräti 7 miljardin euron velkataakan vuoksi.

Näiden tietojen mukaan valtioiden välillä on suuria eroja: Italian ja Espanjan kaupalliset jalkapalloseurat ovat kummatkin runsaan 2 miljardin euron veloissa, mutta Alankomaiden korkeimman divisioonan velkataakka oli vuonna 2002 vain 80 miljoonaa euroa. Tämä vaikuttaa olevan vuosi sitten voimaan tulleen alankomaalaisen lisenssijärjestelmän ansiota. On oltava tyytyväisiä siitä, että komissio ajaa eurooppalaisen lisenssijärjestelmän käyttöönottoa kaupallisissa jalkapalloseuroissa.

Toisaalta jalkapalloseurojen valtavan velkataakan vuoksi valtion tukea käytetään väärin, ja siihen ryhdytään usein paikallisen yleisen mielipiteen vuoksi.

Eräs keino torjua ongelmaa tällä alalla on perustaa EU-kilpailut, joihin osallistuvat ainoastaan EU:n jäsenvaltioiden jalkapalloseurat. Tämä edistää edelleen sisämarkkinoiden loppuun saattamista. Kaupallista jalkapalloilua voidaan pitää palveluna. Lisäksi näin on mahdollista, että jalkapalloakaan voidaan soveltaa voimassa olevaa eurooppalaista lainsäädäntöä toiminnallisesti ja yhtenäisesti. Euroopan kaupallisen jalkapalloalan oikeuskehyksen myötä voidaan laajentaa kaikkien osapuolten oikeusvarmuutta. EU-kilpailu-jen vuosittainen loppukilpailu voidaan pelata esimerkiksi Brysselissä, jolloin se edistää edelleen myönteisesti EU:n imagoa.

1. Onko komissio tietoinen edellä mainitusta kaupallisten jalkapalloseurojen velkataakasta?

2. Onko komissio samaa mieltä kanssani, että kaupallisten jalkapalloseurojen maksukyvyn jatkuva heikentyminen johtaa julkisen tuen käyttöön, millä loukataan yhteisön oikeutta? Jos ei ole, miksi ei?

3. Aikooko komissio ryhtyä toimiin eurooppalaisten kaupallisten jalkapalloseurojen edellä mainittujen ongelmien vuoksi? Jos aikoo, mihin? Jos ei aio, miksi ei?

4. Onko komissio valmis tutkimaan mahdollisuuksia EU-kilpailun järjestämiseksi aikaisemmin ehdotetulla tavalla? Jos ei ole, miksi ei?

Mario Montili komission puolesta antama vastaus

(11. maaliskuuta 2004)

Komissio on tietoinen joidenkin kaupallisten jalkapalloseurojen talousvaikeuksista, jotka, kuten arvoisa parlamentin jäsen toteaa, vaihtelevat huomattavasti jäsenvaltioiden välillä.

On mahdollista, että vaatimukset julkisesta tuesta talousvaikeuksissa oleville seuroille lisääntyvät. Kaupalliset jalkapalloseurat harjoittavat kuitenkin liiketoimintaa, ja niitä on siksi pidettävä EY:n perustamissopimuksen 87 artiklan 1 kohdan mukaisina yrityksinä (vaikka voidaankin kysyä, kuinka ja missä määrin jalkapalloseuroille myönnetyt tuet vaikuttavat jäsenvaltioiden väliseen kauppaan, varsinkin jos kyseessä on paikallinen seura, joka varsin epätodennäköisesti kilpailee muista jäsenvaltioista tulevien seurojen kanssa). Mikäli tuki vaikuttaa jäsenvaltioiden väliseen kauppaan, jalkapalloseuroja kohdellaan valtiontukisäännösten osalta samoin kuin muitakin yrityksiä. On olemassa vakiintuneita valtiontukien myöntämistä koskevia sääntöjä, esimerkiksi pelastamis- ja rakenneuudistustukia koskevat suuntaviivat, joita voidaan soveltaa asiassa. Jäsenvaltioiden on etukäteen ilmoitettava komissiolle kaikista tuista. Kaikki yhtenäismarkkinoille soveltumattomat tuet tulisi maksaa takaisin korkoineen.

Komissio itse asiassa on äskettäin käynnistänyt muodollisen tutkintamenettelyn yhdestä Italian hallituksen tukitoimenpiteestä kaupallisille jalkapalloseuroille.

Komissio seuraa tiiviisti kaupallisen jalkapallon tilannetta ja ryhtyy tarvittaessa toimenpiteisiin komission toimivaltaan kuuluvilla aloilla. On olemassa eri tahoja, joiden puoleen voi koettaa kääntyä jalkapalloseurojen taloudellisia vaikeuksia koskevissa asioissa. Kansallisilla ja kansainvälisillä urheilujärjestöillä on erityinen vastuu valvoa, että jalkapallo kasvaa terveessä ympäristössä. Komission tietojen mukaan esimerkiksi Euroopan jalkapalloliitto (UEFA) suunnittelee jalkapalloseurojen lisenssijärjestelmän käyttöönottoa alan vastuullisuuden parantamiseksi.

Komissio ei suunnittele EU-jalkapallokilpailun järjestämistä.